Symbol rozcestia O iných významoch výrazu *Muži v čiernom* pozri *Muži v čiernom (rozlišovacia stránka)*.
Klipart znázorňuje štylizovanú podobu „muža v čiernom".
**Muži v čiernom** (angl. *men in black*, *Men in Black*, akronym *MIB*) sú podľa niektorých konšpiračných teórií ľudia oblečení v tmavých oblekoch, obvykle vydávajúci sa za vládnych agentov.

V konšpiračných teóriách spojených s UFO sa vyskytujú od 50. rokov 20. storočia a podľa vtedy ustáleného konceptu boli „muži v čiernom" charakterizovaní ako (pôvodne a obvykle traja) agenti, ktorí majú zabezpečiť, aby sa svedkovia incidentov s UFO o svojom pozorovaní nikomu nezdôverovali. Správy o údajných stretnutiach sa vyskytujú do roku 1981 a indikujú, že ide o mimozemšťanov. Podľa najnovších zistení ide o hoax vytvorený v ufologickej kultúre.

Na rozdiel od konšpiračnej teórie sa v populárnej kultúre v 90. rokoch a začiatkom 21. storočia muži v čiernom uplatnili ako agenti tajnej ľudskej organizácie, ktorá monitoruje a kamufluje prítomnosť mimozemšťanov na Zemi.

Hovorovo sa ako muži v čiernom tiež označujú neuniformovaní príslušníci United States Secret Service, najmä pre charakteristické nosenie obvykle tmavých oblekov a slnečných okuliarov.

História
--------

Jerome Clark, pracovník súkromnej výskumnej organizácie *Center for UFO Studies* (CUFOS), uvádza ako prvý výskyt „muža v čiernom" v spojení s UFO reportáž waleských novín *Barmouth Advertiser* z 30. marca 1905, podľa ktorej výnimočne inteligentnú mladú vidiecku ženu navštívil tri noci po sebe *„muž oblečený v čiernom*... [ktorý] *doručil dievčaťu správu, ktorú sa bála vyrozprávať."* Niektorí miestni v tomto období hovorili o stretnutiach s Ježišom, anjelmi, Satanom a diabolskými čiernymi psami, a keďže „muž v čiernom" sa ako bytosť asociovaná so Satanom vyskytuje už v 18. storočí v príbehoch o čarodejniciach, Clark sa domnieva, že to súvisí s údajnými zjaveniami nebeských a pekelných bytostí zapáleným veriacich. Medzi takýmito zjaveniami sa nachádzali aj záhadné svetlá, ktoré možno dnes charakterizovať ako UFO (neidentifikovateľné lietajúce objekty).

### Muži v čiernom v ufológii

Gray Baker (1925 – 1984), americký spisovateľ ufologickej sci-fi literatúry, ktorí uviedol koncept „mužov v čiernom".
Čierny Cadillac ako vozidlo „mužov v čiernom" označil John A. Keel. Na obrázku Cadillac Sixty Special, 1956.
V modernom zmysle o stretnutí s mužom v čiernom vypovedal Harold Dahl, ktorý bol podľa vlastných slov svedkom aktivity UFO pri meste Tacoma v štáte Washington v Spojených štátoch. Dahl tvrdil, že ho nasledujúce ráno po údajnom incidente pozval na raňajky v centre mesta neznámy muž v tmavom obleku, ktorý mu potom pohrozil, aby o incidente nikomu nehovoril. Počas vyšetrovania United States Air Force (USAF) sa však Dahl a jeho kolega Fred L. Crisman priznali, že celý incident si len vymysleli.

Samotný koncept „mužov v čiernom" ako konšpiračná teória vznikol v 50. rokoch a do kultúry UFO ho uviedol ufológ a spisovateľ Gray Baker knihou *They Knew Too Much About Flying Saucers* (1956). Bakerovi sa údajne zdôveril jeho kolega a zakladateľ ufologickej organizácie *International Flying Saucer Bureau* Albert K. Bender o tom, že ho navštívili muži – „zrejme agenti americkej vlády" – ktorí mu v septembri 1953 pohrozili uväznením, pokiaľ niekomu prezradí odpoveď na záhadné prípady UFO.

Ale ako vyplýva z článku novinára Johna C. Sherwooda „Gray Barker: My Friend, the Myth-Maker" (*Skeptical Inquirer*, 1998), Baker často prezentoval fiktívne príbehy o UFO ako pravdivé, najmä pre zisk z predaja svojich publikácií. Baker vydal Sherwoodovu knihu o pozorovaniach UFO v Michigane *Flying Saucers Are Watching You* (1967) a vo svojom časopise *Saucer News* publikoval jeho článok „Flying Saucer: Time Machines" (1969) pod fiktívnym menom Dr. Richarda H. Pratta. Keďže Shewood sa prestával venovať ufológii, Baker ho presvedčil, aby vytvoril hoax o záhadných „mužoch v čiernom" (*„blackmen"*), ktorí stáli za „zmiznutím" Sherwoodovej fiktívnej identity Dr. Richarda H. Pratta.

Novinár John A. Keel, ktorý sa začal ufológiou zaoberať v 60. rokoch, ako prvý použil akronym *MIB* na označenie „mužov v čiernom" a údajne dvoch na diaľku pozoroval v lete 1967 na Long Islande. Opísal ich ako mužov tmavšej pleti s orientálnymi črtami alebo bledej pleti s vyklenutými očami. Tvrdil o nich, že sa správajú veľmi zvláštne, keďže ako agenti mimozemšťanov operujú v cudzom prostredí. Taktiež podľa neho mali šoférovať čierne autá značky Cadillac.

V roku 1967 plukovník George P. Freeman, hovorca projektu USAF *Blue Book*, vyhlásil, že niektoré osoby sa vydávali za príslušníkov USAF alebo iných federálnych organizácií a hrozili svedkom incidentov s UFO či v niektorých prípadoch aj konfiškovali ich fotografie. Vyšetrovatelia ale nedokázali zohnať dôkazy, ktoré by viedli ich odhaleniu a následne obžalobe z páchania federálneho zločinu (vydávanie sa za agentov Spojených štátov).

Z januára 1971 pochádza príbeh, podľa ktorého brazílsky roľník viackrát spozoroval muža v tmavom obleku hľadajúceho kamene vo vidieckej oblasti v blízkosti mesta Brazília. Tajomný muž údajne prilietal na malom „lietadle" pripomínajúcom lietajúci tanier. Podobný príbeh bol zaznamenaný v júli 1971 vo Venezuele, kedy španielsky lekár údajne pozoroval ako dvaja muži v<čiernych oblekoch s červenými kravatami vystúpili z nového červeného automobilu Ford Mustang a následne nastúpili do lietajúceho taniera, ktorý pristál v blízkosti mesta Caracas.

Stretnutie s „mužmi v čiernom" opísal mexický pilot Carlos de los Santos, ktorý mal vystúpiť v televíznej relácii ohľadne incidentu pri ktorom za denného svetla údajne takmer došlo ku kolízii jeho lietadla s tromi lietajúcimi diskami, 3. mája 1975 pri meste Mexiko. Podľa jeho tvrdení ho počas cesty do televízie zastavili štyria vysokí muži škandinávskeho vzhľadu v dvoch čiernych limuzínach Ford Galaxie, ktorí sa mu vyhrážali zabitím pokiaľ o incidente bude hovoriť a preto do televízneho štúdia neprišiel. K ďalšiemu podobnému stretnutiu podľa Santosa došlo pred tým, než mal svoj zážitok konzultovať s americkým astrofyzikom a ufológom Josefom Allenom Hynekom.

Posledné správy o „mužoch v čiernom" sú datované k septembru 1976 (Maine, Spojené štáty), novembru 1980 (Philadelphia, Pensylvánia, Spojené štáty) a októbru 1981 (Victoria, Britská Kolumbia, Kanada). Z uvedeného (najmä článkov Johna C. Sherwooda v časopise *Skeptical Inquirer*) vyplýva, že „muži v čiernom" sú fiktívnym konceptom v ufologickej kultúre, ktorého pôvodcom je zrejme Gary Baker. Sherwood sa tiež domnieva, že príbeh mohol byť čiastočne inšpirovaný tajnými operáciami USAF a Central Intelligence Agency počas 50. rokov, ktorých úlohou bolo produkovať a prinášať na verejnosť falošné príbehy objasňujúce pozorovania testovaných prieskumných lietadiel Lockheed U-2 a Lockheed SR-71 Blackbird. Podľa Jeroma Clarka sú správy o stretnutiach „mužov v čiernom" *„zážitkami"*, o ktorých *„sa nezdá, že by k nim došlo vo svete konsenzuálnej reality."*

V populárnej kultúre
--------------------

Operačné stredisko organizácie mužov v čiernom z filmovej série. Výstava Universal Studios v Orlande na Floride v Spojených štátoch.
V kinematografii sa „muži v čiernom" prvýkrát vyskytli v nízkorozpočtovej sci-fi komédii *The Brother from Another Planet* (1984), kde reprezentujú dvoch mimozemšťanov pátrajúcich po na Zemi stratenom mimozemšťanovi, ktorý je nemý a má ľudskú (afroamerickú) podobu. Jeho pokus nájsť si miesto v štvrti Harlem v New Yorku je alegóriou skúsenosti imigrantov v Spojených štátoch.

Komiks *The Men in Black* (1990, 1991), ktorého autorom je Lowell Cunningham a ilustrátorom Sandy Carruthers, zobrazuje „mužov v čiernom" ako tajnú medzinárodnú organizáciu, ktorá monitoruje, vyšetruje a utajuje paranormálnu aktivitu na Zemi (okrem mimozemšťanov aj démonov, zombie, vlkolakov a pod.). Ako hlavné postavy vystupujú agenti Zed, Jay, Kay a Ecks, ktorý sa neskôr dozvie, že skutočným cieľom organizácie je manipulovať a pretvárať svet udržiavaním paranormálnych javov v tajnosti. K ovplyvňovaniu svedkov im slúži tzv. *neutralyzer*, zariadenie na „vymazávanie" spomienok.

Cunninghamov námet si širšiu popularitu získal až po filmovej adaptácii komiksu v roku 1997, v sci-fi komédii *Muži v čiernom*, v ktorej účinkuje Tommy Lee Jones ako agent K a Will Smith ako agent J. Vo filme je organizácia zobrazená ako tajná agentúra, ktorá dohliada na mimozemšťanov tajne žijúcich na Zemi a kamufluje ich prítomnosť pred verejnosťou. Vďaka komerčnému úspechu filmu boli natočené dve filmové pokračovania, *Muži v čiernom 2* (2002) a *Muži v čiernom 3* (2012), 53-dielny animovaný seriál *Men in Black: The Series* (1997 – 2001) a vydaných niekoľko jednorazových komiksov. „Men in Black" je tiež názov singlu, ktorý naspieval Will Smith k prvému filmu série.

Referencie
----------

1. 1 2 3  Clark 2000b, s. 199
2. 1 2  Sherwood, John C. (2002), „Gray Barker’s Book of Bunk Mothman, Saucers, and MIB", *Skeptical Inquirer* (Amherst, NY: Committee for Skeptical Inquiry) 26 (3), OCLC 892426623,
3. ↑  Godvin, Tara (2012), *Men in Black: The Secret Service Photographed by Christopher Morris* (vyd. 2012-05-02), dost. 2014-12-26
4. ↑  Ross, Toro (2012), „The Real Men in Black: Secret Service Agents (Infographic)", *Live Science* (Purch), 2012-04-17, dost. 2014-12-26
5. ↑  Úryvky citované podľa: Clark 1998. V origináli: *"man dressed in black* [...] *This figure has delivered a message to the girl which she is frightened to relate."*
6. 1 2 3  Clark 1998
7. ↑  Clark 2000, s. 196
8. ↑  Clark 2000a, s. 196
9. 1 2 3  Sherwood 1998
10. ↑  Clark 2000a, s. 197 – 198
11. ↑  Clark 2000a, s. 197
12. ↑  Pozri 18 U.S.C. § 913
13. 1 2 3 4  Clark 2000a, s. 198
14. ↑  Clark, Jerome (1979), „Carlos de los Santos and the Men in Black", *Flying Saucer Review* 24 (4): 8 – 9, dost. 2014-12-26
15. ↑  Clark 2000a, s. 198 – 199
16. ↑  Haines, Gerald K. (1997), „CIA's Role in the Study of UFOs, 1947-90", *Studies in Intelligence* (Washington, DC: Center for the Study of Intelligence) 42 (1), ISSN 1527-0874, dost. 1998-06-14
17. ↑  Harris 2012. Clark teda nevylučuje, že by tieto zážitky spočívali v halucinácii, duševnej poruche a pod.
18. ↑  *The Brother from Another Planet* v Česko-Slovenskej filmovej databáze. *The Brother from Another Planet* v Internet Movie Database (po anglicky)
19. ↑  Rose, Tony, ed. *The Men in Black : Malibu, 1990 Series*, [Sarpsborg, Norway]: Grand Comics Database, OCLC 59007408, dost. 2014-12-26
20. ↑  Rose, Tony, ed. *The Men In Black Book II : Malibu, 1991 Series*, [Sarpsborg, Norway]: Grand Comics Database, OCLC 59007408, dost. 2014-12-26

Použitá literatúra
------------------

* Clark, Jerome (1998), „Men In Black", *The UFO Book: Encyclopedia of the Extraterrestrial*, Detroit: Visible Ink Press, ISBN  1578590299 . **Zdroj:** Clark, Jerome (c2011), *Men in Black - The UFO Book: Encyclopedia of the Extraterrestrial*, Seattle, WA: UFO Evidnce, dost. 2014-12-26
* Clark, Jerome (2000a), „Men in Black", in Lewis, James R. *UFOs and Popular Culture : An Encyclopedia of Contemporary Myth*, Santa Barbara, CA: ABC-Clio, str. 196 – 199, ISBN  1576073750
* Clark, Jerome (2000b), „*Men in Black*", in Lewis, James R. *UFOs and Popular Culture : An Encyclopedia of Contemporary Myth*, Santa Barbara, CA: ABC-Clio, str. 199, ISBN  1576073750  (Poznámka: Heslo o filme z roku 1997.)
* Harris, Aisha (2012), „Do UFO Hunters Still Report "Men in Black" Sightings?", *Slate*, 2012-05-23, ISSN 1091-2339, dost. 2014-12-26
* Sherwood, John C. (1998), „Gray Barker: My Friend, the Myth-Maker", *Skeptical Inquirer* (Amherst, NY: Committee for Skeptical Inquiry) 22 (3), OCLC 892426623,